Justitsminister Lene Espersen (K) tager "afstand fra" det kontroversielle initiativ Fartklubben.dk, der forsikrer fartglade danskere mod fart- og parkeringsbøder. Dansk Folkepartis medlem af Færdselssikkerhedskommissionen, Kim Christiansen, har kaldt klubbens forsikring for "en morsom provokation", men Lene Espersen mener ikke, at der er noget at grine af. - Jeg har, ligesom spørgeren, et ubehag ved tanken om, at nogen skulle "forsikre" sig mod de økonomiske følger af strafbare handlinger - konkret i forhold til hastighedsovertrædelser, skriver justitsministeren i et svar til Enhedslistens trafikordfører, Per Clausen. Rådet for Større Færdselssikkerhed har kaldt initiativet for et attentat mod trafiksikkerheden, der vil resultere i "lig på bordet", da det kan få bilisterne til at køre stærkere. Lene Espersen understreger dog, at hverken Justitsministeriet eller Rigspolitiet - bortset fra presseomtalen - kender nærmere til Fartklubben eller eventuelle andre lignende initiativer, herunder deres udbredelse. - Jeg finder derfor ikke, at der på nuværende tidspunkt er grundlag for initiativer på området, herunder i form af ny lovgivning, skriver justitsministeren. Skattemyndighederne kan sende klubben i skattely i udlandet, hvis det viser sig, at den ikke er lovlig efter dansk lovgivning.

Referat:
Lene Espersen føler "ubehag" ved den nordjyske klub som vil forsikre fartglade bilister.